Alla jafna er Kolbrún ekki frek á fóðrunum þegar veitingar í ráðhúsinu eru annars vegar . En , hún var svöng í gærkvöldi . Ljósmynd Sigtryggs Ara Jóhannssonar , sem birtist í Fréttablaðinu í morgun , sem tekin er inn um kýrauga á mötuneyti Ráðhússins hefur vakið verðskuldaða athygli . Eru nokkrir á samfélagsmiðlum þegar farnir að tala um fréttamynd ársins . Þar má sjá fulltrúa Flokks fólksins háma í sig önd , sem var á matseðli borgarfulltrúa og annarra þeirra sem í ráðhúsinu starfa , í gærkvöldi . Eyþór Arnalds , oddviti Sjálfstæðismanna í borginni og samherji Kolbrúnar í minnihlutanum , fylgist forviða með . „ Já , ég var gripin illilega , “ segir Kolbrún í samtali við Vísi . En , mikill kostnaður vegna veitinga sem bornar eru í ráðhúsfólkið var til umræðu í gær . Það var því óheppilegt að matseðillinn skyldi vera einkar glæsilegur í gær en það er Múlakaffi sem sér um kostinn . Er vaninn sá að veitingarnar séu venju fremur veglegar þegar fjárhagsáætlun borgarinnar er til umræðu en svo háttaði til í gær . Meðal þeirra sem fordæmdu hinn mikla kostnað sem er vegna veitinganna var Kolbrún sjálf og hafði hún jafnframt á orði við Vísi að sjálf væri hún ekki frek á fóðrum , borðaði yfirleitt lítið á þessum kvöldfundum . En , á myndinni hins vegar gerir hún sér öndina að góðu . „ Ég hafði ekki borðað í tíu tíma og kom seint í mat . En , ég er náttúrlega ein til frásagnar um það , “ segir Kolbrún létt í bragði . „ Ég er heppin með það að vera gangandi sönnun þess að borða ekki mikið . Það er sífellt verið að segja að ég sé of grönn . “ Kolbrún segir að betur hefði farið á því ef náðst hefði mynd af þeim í meirihlutanum , þeim sem ráða ríkjum og eru með fjárráðin og ábyrgðina þar með . „ Myndin sýnir bara valdalaust , hungrað borgarfulltrúagrey . En meirihlutafulltrúarnir kætast mikið núna , það hlakkar í þeim . “